钦定古今图书集成/理学汇编/文学典/第181卷 > 《周生制义序》叶向高
## 钦定古今图书集成/理学汇编/文学典/第181卷 > 《周生制义序》叶向高

晋江李公尝为余言：“今天下之病，全在举业文字诡谬。故服官莅政，大而辞命章奏，小而尺牍文移，率皆
乖刺不通。孟氏所谓生心害政，于兹见之。”岁癸丑，余
被命入闱，阅士子所为义，大较多溺于近习。而余所
录取，必择其文理显明，不悖经旨者。最后得周生以
宁卷，沉雄朗畅，深为击节，几欲以冠多士。撤棘而询
之人，果名士也。是岁当选庶常，人莫不仪周生，而周
生竟去不就试，逾岁谒除，乃得远小邑。夫以周生之
才，其为文章，能不堕时趣，其筮仕即能自立，不逐逐
于世所竞趋之途。此其识见皆过人远甚。余之亟赏
周生，亦庶几于知言矣。周生又出其平日所为举业
示余，余读之率如闱中语，因为书此归之。或言周生
素工古文能诗，不独举业。夫精于举业者，固未有不
能为古文诗者也。